1990R1360 — SL — 01.10.2003 — 004.001

Ta dokument je mišljen zgolj kot dokumentacijsko orodje in institucije za njegovo vsebino ne prevzemajo nobene odgovornosti

►B UREDBA SVETA (EGS) št. 1360/90 z dne 7. maja 1990 o ustanovitvi Evropske fundacije za usposabljanje (UL L 131, 23.5.1990, p.1)

spremenjena z:









▼B

UREDBA SVETA (EGS) št. 1360/90

z dne 7. maja 1990

o ustanovitvi Evropske fundacije za usposabljanje







SVET EVROPSKIH SKUPNOSTI JE ob upoštevanju Pogodbe o ustanovitvi Evropske gospodarske skupnosti, zlasti člena 235 Pogodbe, ob upoštevanju predloga Komisije ( 1 ), ob upoštevanju mnenja Evropskega parlamenta ( 2 ), ob upoštevanju mnenja Ekonomsko-socialnega odbora ( 3 ), ker je Evropski svet, ki se je sestal v Strasbourgu 8. in 9. decembra 1989, pozval Svet, da v začetku leta 1990 na predlog Komisije sprejme odločitve, potrebne za ustanovitev Evropske fundacije za usposabljanje za srednjo in vzhodno Evropo; ker je Svet 18. decembra 1989 sprejel Uredbo (EGS) št. 3906/89 ( 4 ) o gospodarski pomoči Republiki Madžarski in Ljudski republiki Poljski, ki zagotavlja pomoč na področjih, ki vključujejo usposabljanje, v podporo procesu gospodarske in socialne reforme na Madžarskem in Poljskem; ker lahko Svet v skladu z ustreznim predpisom to pomoč naknadno razširi na druge države srednje in vzhodne Evrope; ker bo proces gospodarske in socialne reforme prispeval k razvoju vzajemno koristnih gospodarskih in trgovinskih odnosov med državami srednje in vzhodne Evrope ter Skupnosti; ker bodo okrepljeni stiki prispevali tudi k skladnemu razvoju gospodarskih dejavnosti v Skupnosti; ker bi Evropska fundacija za usposabljanje lahko odločilno prispevala k učinkovitemu zagotavljanju pomoči za usposabljanje državam srednje in vzhodne Evrope, ki so upravičene do ekonomske pomoči za podporo procesom reforme; ker se bo Evropska fundacija za usposabljanje zaradi svojega prispevka morala obrniti na izkušnje s področja poklicnega usposabljanja, pridobljene v Skupnosti pri izvajanju skupne politike poklicnega usposabljanja, in njene institucije, ki se ukvarjajo s tem usposabljanjem; ker v Skupnosti in tretjih državah, vključno z državami srednje in vzhodne Evrope, obstaja regionalna in/ali nacionalna, javna in/ali zasebna infrastruktura, ki se lahko pritegne k sodelovanju pri učinkovitem zagotavljanju pomoči na področju usposabljanja; ker naj bi položaj in sestava Evropske fundacije za usposabljanje omogočala prožen odziv na posebne in različne potrebe posameznih držav po pomoči ter ji omogočala izvajanje funkcij v tesnem sodelovanju z obstoječimi nacionalnimi in mednarodnimi zmogljivostmi; ker naj bi bila Evropska fundacija za usposabljanje pravna oseba in bi pri tem ohranila tesen korporacijski odnos s Komisijo ter upoštevala splošno politično odgovornost Skupnosti in njenih institucij; ker naj bi bila Evropska fundacija za usposabljanje tesno povezana z Evropskim centrom za razvoj poklicnega usposabljanja, Vseevropskim programom mobilnosti v okviru univerzitetnega študija (Tempus) in vsemi drugimi programi, ki jih je uvedel Svet za zagotavljanje pomoči na področju usposabljanja za države srednje in vzhodne Evrope; ker naj bi bila Evropska fundacija za usposabljanje odprta za sodelovanje z državami, ki niso članice Skupnosti ter si s Skupnostjo in državami članicami delijo obveznost zagotavljati pomoč srednji in vzhodni Evropi na področju usposabljanja po programih, ki bodo določeni v sporazumih med Skupnostjo in njimi; ker Pogodba za ukrepanje na tem področju ne določa drugih pooblastil kot tistih iz člena 235 Pogodbe, SPREJEL NASLEDNJO UREDBO:







Člen 1

Cilji

▼M3

S to uredbo se ustanovi Evropska ustanova za usposabljanje (v nadaljevanju „Ustanova“), katere cilj je prispevati k razvoju sistemov za poklicno usposabljanje:

— srednje- in vzhodnoevropskih držav, ki jih je za upravičenke do gospodarske pomoči določil Svet z Uredbo (EGS) št. 3906/89 ali poznejšim ustreznim pravnim aktom,

— novih neodvisnih držav nekdanje Sovjetske zveze in Mongolije, ki so prejemnice programa pomoči za gospodarske reforme in obnovo v skladu z Uredbo (Euratom, ES) št. 1279/96 ali nadaljnjim ustreznim predpisom,

— sredozemskih držav in ozemelj, ki niso člani EU ter so prejemniki finančnih in tehničnih ukrepov za spremljanje reforme svoje gospodarske in socialne sestave v skladu z Uredbo (ES) št. 1488/96 ali nadaljnjim ustreznim predpisom,

— držav prejemnic po Uredbi (ES) št. 2666/2000 ( 5 ) ali po nadaljnjem ustreznem predpisu.

Te države se v nadaljevanju imenujejo ,države upravičenke.

▼B

Fundacija:

— si zlasti prizadeva pospeševati učinkovito sodelovanje med Skupnostjo in državami upravičenkami na področju poklicnega usposabljanja,

— prispeva k usklajevanju pomoči, ki jo zagotavljajo Skupnost, njene države članice in tretje države, navedene v členu 16.

▼M2

Člen 2

Področje uporabe

Upoštevaje splošne usmeritve na ravni Skupnosti, Ustanova deluje na področju usposabljanja, ki obsega usposabljanje za prvi poklic in stalno poklicno usposabljanje ter prekvalifikacijo mladine in odraslih, zlasti vključno z usposabljanjem iz menedžmenta.

▼B

Člen 3

Funkcije

▼M2

Za doseganje ciljev iz člena 1 Ustanova v mejah pristojnosti, podeljenih upravnemu odboru, in upoštevaje splošne usmeritve na ravni Skupnosti:

▼B

(a) daje pomoč pri opredelitvi potreb po usposabljanju in prednostnih nalog z izvajanjem ukrepov tehnične pomoči na področju usposabljanja in s sodelovanjem z ustreznimi imenovanimi telesi v državah upravičenkah;

(b) deluje kot klirinška hiša, tako da Skupnosti, njenim državam članicam in tretjim državam iz člena 16 skupaj z državami upravičenkami in vsemi drugimi zainteresiranimi stranmi ponuja informacije o tekočih pobudah in prihodnjih potrebah na področju usposabljanja ter daje okvir, po katerem se lahko usmerja pomoč;

▼M1

(c) na podlagi (a) in (b): — preučuje področje delovanja za skupne projekte pomoči pri usposabljanju, vključno s poskusnimi projekti, za ustanavljanje specializiranih večnacionalnih skupin za posebne projekte in za opredeljevanje dejavnosti, ki bi jih lahko sofinancirali, — financira načrtovanje in pripravo takih projektov, katerih izvajanje se lahko financira s prispevki ene ali več držav skupaj z Ustanovo ali jih v izjemnih primerih financira samo Ustanova, ▼M2 — na zahtevo Komisije ali držav uporabnic v sodelovanju z upravnim odborom izvaja programe poklicnega usposabljanja, za katere se dogovorijo Komisija in ena ali več držav upravičenk kot del politike Skupnosti za pomoč tem državam, pri čemer izkoriščajo multidisciplinarne skupine strokovnjakov v tesnem sodelovanju s pristojnimi organi v vključenih državah ter dejavno črpajo iz izkušenj programov poklicnega usposabljanja Skupnosti; pri izbiri projektov, ki naj jih vodi Ustanova, bo dana prednost projektom z inovativno vrednostjo in – pri državah kandidatkah za pristop – projektom, ki so neposredno povezani s programi Skupnosti na področju poklicnega usposabljanja;

▼B

(d) pri dejavnostih in projektih, ki jih financira fundacija, skrbi, da ustrezna javna in/ali zasebna telesa s preverjenimi dosežki na področju usposabljanja in potrebnim strokovnim znanjem načrtujejo, pripravljajo, izvajajo in/ali vodijo projekte na fleksibilni, decentralizirani podlagi;

▼M2

(e) pooblašča upravni odbor za določanje razpisnih postopkov za projekte, ki jih financira ali sofinancira Ustanova, pri čemer ustrezno upošteva postopke, uvedene v skladu z Uredbo (EGS) št. 3906/89 in zlasti členom 7, skladno z Uredbo (Euratom, ES) št. 1279/96 in zlasti členoma 6 in 7, Uredbo (ES) št. 1488/96 in zlasti členom 8 ali v katerem koli nadaljnjem ustreznem predpisu;

▼B

(f) v sodelovanju s Komisijo pomaga spremljati in oceniti celovito učinkovitost pomoči državam upravičenkam pri usposabljanju;

(g) z objavami, srečanji in drugimi ustreznimi sredstvi širi informacije in spodbuja izmenjavo izkušenj;

(h) v splošnem okviru te uredbe izvaja druge naloge, za katere se lahko dogovorita upravni odbor in Komisija.

Člen 4

Splošne določbe

1. Fundacija je pravna oseba. V vseh državah članicah ima kar najširšo pravno in poslovno sposobnost, ki jo pravnim osebam priznava nacionalna zakonodaja; zlasti lahko pridobiva premično in nepremično premoženje in z njim razpolaga ter je lahko stranka v sodnem postopku. Je neprofitna organizacija.

▼M2

Ustanova ob podpori Komisije sodeluje z drugimi ustreznimi institucijami Skupnosti, zlasti s Cedefopom.

▼B

2. Predstavniki socialnih partnerjev na evropski ravni, ki so že dejavni pri delu institucij Skupnosti, in mednarodne organizacije, dejavne na področju usposabljanja, se lahko pridružijo delovanju fundacije, kakor je določeno v členih 5(8) ter 6(1) in (2).

▼M4

Člen 4a

1.1 Dostop do dokumentov

1. Uredba (ES) št. 1049/2001 Evropskega parlamenta in Sveta z dne 30. maja 2001 o dostopu javnosti do dokumentov Evropskega parlamenta, Sveta in Komisije ( 6 ) se uporablja za dokumente, ki jih ima fundacija.

2. Upravni odbor sprejme praktične postopke za izvajanje Uredbe (ES) št. 1049/2001 v šestih mesecih po začetku veljavnosti Uredbe Sveta (ES) št. 1648/2003 o spremembi Uredbe (EGS) 1360/90 z dne 18. junija 2003 o ustanovitvi Evropske fundacije za usposabljanje ( 7 ).

3. Proti odločitvam, ki jih sprejme fundacija na podlagi člena 8 Uredbe (ES) št. 1049/2001, se lahko vložijo pritožbe pri varuhu človekovih pravic, ali pa so lahko predmet tožbe pred Sodiščem Evropskih skupnosti, pod pogoji, določenimi v členih 195 oziroma 230 Pogodbe.

▼B

Člen 5

Upravni odbor

▼M2

1. Ustanova ima upravni odbor, ki ga sestavljajo po en predstavnik vsake države članice in trije predstavniki Komisije.

▼B

Nadomestni član lahko zastopa ali spremlja vsakega člana upravnega odbora. Kadar nadomestni član spremlja člana, je navzoč brez pravice glasovanja.

2. Predstavnike držav članic imenujejo ustrezne države članice.

Komisija imenuje člana, ki jo zastopata.

3. Mandat predstavnikov traja tri leta. Lahko so ponovno imenovani.

4. Upravnemu odboru predseduje eden od predstavnikov Komisije. Predsedujoči ne glasuje.

Upravni odbor sprejme svoj poslovnik.

▼M2

Vsak predstavnik držav članic ima en glas v upravnem odboru. Predstavniki Komisije imajo en glas vsi skupaj.

▼B

Za odločitve upravnega odbora se zahteva dvotretjinska večina članov odbora, razen v primerih iz odstavka 5.

5. Upravni odbor s soglasno odločitvijo svojih članov sprejema pravila o jezikih fundacije, pri čemer upošteva potrebo, da vsem zainteresiranim omogoči dostop do dela in sodelovanje pri delu fundacije.

6. Predsedujoči skliče upravni odbor vsaj dvakrat na leto in na zahtevo vsaj navadne večine članov odbora.

Predsedujoči je odgovoren za informiranje odbora o drugih dejavnostih Skupnosti, pomembnih za njihovo delo, in o tem, kaj se v naslednjem letu pričakuje od fundacije.

▼M2

7. Na podlagi osnutka, ki ga predloži direktor Ustanove, upravni odbor po posvetovanju s Komisijo najpozneje do 30. novembra preuči predhodni osnutek letnega delovnega programa za naslednje leto. Delovni program se dokončno sprejme v začetku vsakega leta v okviru triletne neprekinjene projekcije. Če je potrebno, se lahko program med letom po enakem postopku prilagodi, da se zagotovi večja učinkovitost politike Skupnosti.

Projektom in dejavnostim iz letnega programa dela je priložena ocena potrebnih stroškov ter kadrovski načrt in načrt proračunskih sredstev.

▼B

8. Upravni odbor po potrebi in od primera do primera potrdi ustanovitev začasnih področnih delovnih skupin, v katere so vključene vse države ali organizacije, ki prispevajo k financiranju različnih projektov, in druge zainteresirane strani, vključno s predstavniki socialnih partnerjev, če je to primerno.

▼M4

9. Upravni odbor sprejme letno poročilo fundacije in ga najpozneje do 15. junija posreduje Evropskemu parlamentu, Svetu, Komisiji, Evropskemu ekonomsko-socialnemu odboru in Računskemu sodišču. Poročilo se posreduje državam članicam in v vednost državam upravičenkam.

10. Fundacija vsako leto proračunskemu organu posreduje vse informacije, pomembne za izid postopkov vrednotenja.

▼B

Člen 6

Svetovalni forum

1. Fundacija ima svetovalni forum, ki ga imenuje upravni odbor.

▼M2

Člane foruma izberejo med strokovnjaki v krogih, ki se ukvarjajo z usposabljanjem, in drugih krogih, ki jih zadeva delo Ustanove, pri čemer se upošteva potreba po zagotovitvi navzočnosti predstavnikov socialnih partnerjev, Komisije, tistih mednarodnih organizacij, ki so dejavne pri zagotavljanju pomoči pri usposabljanju, in držav upravičenk.

▼B

Po dva strokovnjaka se imenujeta iz vsake države članice, iz vsake države upravičenke in izmed socialnih partnerjev na evropski ravni.

▼M2

2. Upravni odbor za predloge za imenovanje zaprosi:

— vse države članice,

— vse države upravičenke,

— Komisijo,

— socialne partnerje na evropski ravni, ki že sodelujejo pri delu ustanov Skupnosti, in

— ustrezne mednarodne organizacije.

▼B

3. Mandat članov svetovalnega foruma običajno traja tri leta, odvisno od rednih ocen upravnega odbora.

4. Naloga svetovalnega foruma je upravnemu odboru na zahtevo odbora ali lastno pobudo dajati mnenja o letnem delovnem programu fundacije iz člena 5(7).

Vsa mnenja se predložijo upravnemu odboru.

5. Svetovalnemu forumu predseduje direktor fundacije.

Svetovalni forum sestavi svoj poslovnik, ki ga potrdi upravni odbor.

6. Predsedujoči sklicuje svetovalni forum enkrat na leto.

Člen 7

Direktor

▼M2

1. Direktorja Ustanove imenuje upravni odbor na predlog Komisije za obdobje petih let. Mandat se lahko enkrat podaljša za obdobje, ki ne sme biti daljše od petih let.

Direktor je odgovoren za:

— pripravo in organizacijo dela upravnega odbora, vseh začasnih delovnih skupin, ki jih sklicuje upravni odbor, in zlasti za pripravo osnutka letnega delovnega programa Ustanove ob upoštevanju splošnih smernic, uvedenih na ravni Skupnosti,

— vsakdanje upravljanje Ustanove,

▼M4

— za pripravo osnutka načrta prihodkov in odhodkov fundacije in izvrševanje proračuna fundacije,

▼M2

— pripravo in objavo poročil, določenih v tej uredbi,

— vse kadrovske zadeve,

— izvajanje nalog, ki so mu naložene skladno s členom 3, in nalog, določenih v letnem programu dela, omenjenem v členu 5(7),

— izvajanje sklepov upravnega odbora in smernic, določenih za dejavnosti Ustanove.

▼B

2. Direktor je za svoje dejavnosti odgovoren upravnemu odboru in se udeležuje njegovih sestankov.

3. Direktor zastopa fundacijo v pravnem prometu.

▼M2

Člen 8

Povezave z drugimi dejavnostmi Skupnosti

Komisija v sodelovanju z upravnim odborom, in če je primerno, skladno s postopki iz člena 9 Uredbe (EGS) št. 3906/89, člena 8 Uredbe (Euratom, ES) št. 1279/96 in člena 11 Uredbe (ES) št. 1488/96 ali katerega koli nadaljnjega ustreznega predpisa v okviru Skupnosti in kot pomoč državam upravičenkam zagotavlja skladnost in po potrebi komplementarnost med delom Ustanove in drugimi dejavnostmi na ravni Skupnosti, zlasti glede na dejavnosti v programu Tempus ter na druge programe in dejavnosti usposabljanja, ki se izvajajo na ravni Skupnosti, vključno z Med-Campus.

▼B

Člen 9

Vsebina proračuna

1. Za vsako finančno leto se pripravi predračun prihodkov in odhodkov fundacije ter se prikaže v finančnem načrtu fundacije, ki vključuje kadrovski načrt. Finančno leto se ujema s koledarskim.

2. Prihodki in odhodki, prikazani v finančnem načrtu fundacije, morajo biti uravnoteženi.

3. Brez poseganja v druge vrste dohodkov obsega prihodek fundacije subvencije iz splošnega proračuna Evropskih skupnosti, plačila za opravljene storitve in financiranje iz drugih virov.

4. Proračun vključuje tudi podrobnosti o vseh finančnih sredstvih, zagotovljenih s strani držav upravičenk za projekte, ki imajo korist od finančne pomoči fundacije.

▼M4

Člen 10

1.2. Proračunski postopek

1. Vsako leto upravni odbor na podlagi osnutka, ki ga pripravi direktor, izdela načrt prihodkov in odhodkov fundacije za naslednje proračunsko leto. Upravni odbor najpozneje do 31. marca ta načrt, ki vključuje osnutek organizacijske sheme, posreduje Komisiji.

2. Komisija Evropskemu parlamentu in Svetu (v nadaljnjem besedilu „proračunski organ“) pošlje načrt skupaj s predhodnim predlogom splošnega proračuna Evropske unije.

3. Komisija pregleda načrt glede na prednostno nalogo poklicnega usposabljanja v državah upravičenkah in glede na splošne finančne usmeritve o gospodarski pomoči tem državam. Na podlagi tega načrta Komisija v predhodni predlog splošnega proračuna Evropske unije vključi načrte, za katere meni, da so potrebni za organizacijsko shemo in znesek subvencije, ki bremeni splošni proračun, in ga predloži proračunskemu organu v skladu s členom 272 Pogodbe.

Na tej podlagi in v okviru predlaganih omejitev celotnega zneska, ki naj se zagotovi kot gospodarska pomoč državam upravičenkam, določi letni prispevek v proračun fundacije, ki naj se vključi v predhodni osnutek splošnega proračuna Evropske unije.

4. Proračunski organ odobri proračunska sredstva za subvencijo fundaciji.

Proračunski organ sprejme organizacijsko shemo fundacije.

5. Proračun fundacije sprejme upravni odbor. Dokončen postane po dokončnem sprejetju splošnega proračuna Evropske unije. Kjer je to primerno, se ustrezno prilagodi.

6. Upravni odbor čim prej uradno obvesti proračunski organ o svojem namenu, da izvede katerikoli projekt, ki ima lahko znatne finančne posledice za financiranje njegovega proračuna, zlasti o projektih, ki se nanašajo na lastnino, kot je najem ali nakup stavb. O tem obvesti Komisijo.

Kadar ena izmed vej proračunskega organa obvesti, da namerava dati mnenje, to mnenje posreduje upravnemu odboru v šestih tednih od datuma obvestila o projektu.

▼B

Člen 11

Izvrševanje proračuna in nadzor

1. Proračun fundacije izvršuje direktor.

▼M4

2. Najpozneje do 1. marca po vsakem proračunskem letu računovodja fundacije posreduje računovodji Komisije začasne računovodske izkaze skupaj s poročilom o upravljanju proračuna in finančnem poslovanju za navedeno proračunsko leto. Računovodja Komisije združi začasne računovodske izkaze institucij in decentraliziranih organov v skladu s členom 128 splošne finančne uredbe.

3. Najpozneje do 31. marca po vsakem proračunskem letu računovodja Komisije posreduje začasne računovodske izkaze fundacije Računskemu sodišču skupaj s poročilom o upravljanju proračuna in finančnem poslovanju za navedeno proračunsko leto. Poročilo o upravljanju proračuna in finančnem poslovanju za navedeno proračunsko se posreduje tudi Evropskemu parlamentu in Svetu.

4. Po prejemu pripomb Računskega sodišča o začasnih računovodskih izkazih fundacije na podlagi člena 129 splošne finančne uredbe direktor pripravi končne računovodske izkaze fundacije na lastno odgovornost in jih posreduje upravnemu odboru v mnenje.

5. Upravni odbor da mnenje o končnih računovodskih izkazih fundacije.

6. Direktor najpozneje do 1. julija po vsakem proračunskem letu posreduje končne računovodske izkaze in mnenje upravnega odbora Evropskemu parlamentu, Svetu, Komisiji in Računskemu sodišču.

7. Končni računovodski izkazi se objavijo.

8. Najpozneje do 30. septembra direktor fundacije pošlje Računskemu sodišču odgovor na njegove pripombe. Ta odgovor pošlje tudi upravnemu odboru.

9. Na zahtevo Evropskega parlamenta mu direktor predloži vse informacije, potrebne za nemoteno uporabo postopka potrditve računovodskih izkazov za zadevno proračunsko leto, kakor je predpisano v členu 146(3) splošne finančne uredbe.

10. Na priporočilo Sveta, ki odloča s kvalificirano večino, da Evropski parlament do 30. aprila leta N + 2 direktorju razrešnico glede izvrševanja proračuna za leto N.

Člen 12

1.3. Finančna pravila

Finančna pravila, ki se uporabljajo za fundacijo, sprejme upravni odbor po posvetovanju s Komisijo. Ne smejo odstopati od Uredbe Komisije (ES, Euratom) št. 2343/2002 z dne 19. novembra 2002 o okvirni finančni uredbi za organe iz člena 185 Uredbe Sveta (ES, Euratom) št. 1605/2002 o finančni uredbi, ki se uporablja za splošni proračun Evropskih skupnosti ( 8 ), razen če se to posebej ne zahteva za delovanje fundacije in s predhodnim soglasjem Komisije.

▼B

Člen 13

Privilegiji in imunitete

Protokol o privilegijih in imunitetah Evropskih skupnosti se uporablja tudi za fundacijio.

▼M1

Člen 14

Kadrovska pravila

O zaposlenih v Ustanovi odloča pravilnik, ki velja za uradnike in druge uslužbence Evropskih skupnosti.

Ustanova v zvezi s svojimi zaposlenimi izvaja pristojnosti, ki pripadajo organu za imenovanje.

Upravni odbor sporazumno s Komisijo sprejema ustrezna izvedbena pravila.

▼B

Člen 15

Pravna odgovornost

1. Pogodbeno odgovornost fundacije določa pravo, ki se uporablja za zadevno pogodbo.

2. V primeru nepogodbene odgovornosti pa fundacija v skladu s splošnimi načeli, ki so skupna pravnim ureditvam držav članic, nadomesti kakršno koli škodo, ki jo je povzročila fundacija ali njeni uslužbenci pri opravljanju svojih dolžnosti.

V sporih glede vsakega takšnega nadomestila škode je pristojno Sodišče.

3. Osebno odgovornost uslužbencev nasproti fundaciji urejajo ustrezne določbe, ki se uporabljajo za osebje fundacije.

Člen 16

Sodelovanje tretjih držav

▼M2

1. Ustanova omogoča sodelovanje državam, ki niso članice Evropske skupnosti ter s Skupnostjo in državami članicami delijo obveznost za zagotavljanje pomoči na področju usposabljanja državam upravičenkam iz člena 1 tako, kakor je določeno v sporazumih med Skupnostjo in temi državami, po postopku iz člena 228 Pogodbe.

▼B

Sporazumi med drugim opredelijo naravo in obseg ter podrobna pravila za sodelovanje teh držav pri delu fundacije, vključno z določbami o finančnih prispevkih in uslužbencih.

2. O sodelovanju teh držav v začasnih delovnih skupinah, določenih v členu 5(8), lahko po potrebi odloča upravni odbor, ne da bi bilo za to potrebno skleniti sporazum.

▼M2

Člen 17

Postopek spremljanja in ocenjevanja

Komisija po posvetovanju z upravnim odborom določi postopek spremljanja in ocenjevanja izkušenj, pridobljenih pri delu Ustanove. Ta postopek naj bi se izvajal s pomočjo zunanjih izvedencev. Komisija prve rezultate tega postopka prikaže v poročilu, ki se predloži Evropskemu parlamentu, Svetu in Ekonomsko-socialnemu odboru pred 31. decembrom 2000, nato pa vsaka tri leta.

▼B

Člen 18

Pregled

Svet na predlog Komisije pregleda to uredbo v petih letih po začetku njene veljavnosti.

Člen 19

Ta uredba začne veljati dan po tistem, ko se pristojni organi odločijo o sedežu fundacije ( 9 ).

Ta uredba je v celoti zavezujoča in se neposredno uporablja v vseh državah članicah.